section_heading: Povijest sastava
paragraph_text: Neven Živančević je sa školskim prijateljem Igorom 2007. u Beogradu utemeljio glazbeni sastav, koji je kasnije prerastao u projekt In Vivo. Počeci sastava vezani su za pjesmu "Tu, tu, tu" koju su objavili prije prvoga pojavljivanja u javnosti. Uz pomoć stranice folkoteka.com uspjeli su promovirati tu pjesmu koja je iste godine postala hit. Tada su snimili video spot za pjesmu koji je izgledao kao kratkometražni film. Internet ih je proslavio, a nekoliko mjeseci nakon pjesme "Tu, tu, tu" snimili su i pjesmu "Nijedna sad". Nakon toga izlazi i njihov treći singl pod nazivom "Narkoman". Tim su se singlom predstavili na festivalu u Vrnjačkoj Banji. U prosincu 2009. godine bivaju nagrađeni prvom nagradom za najbolju debitantsku grupu, koja im je dodijeljena u Beču po izboru dijaspore. Svu glazbu i melodije za duet In Vivo sklada Igor Maljukanović, tekstove piše Neven Živančević, a zajedno dogovaraju aranžman svake pjesme.